મારું મગજ તાવથી ફાટફાટ થઈ રહ્યું. બેચેની ઉભરાઈ આવી. રજાઈ એક તરફ ફેંકીને મેં જ પત્નીને કહ્યું : ‘એ તો આપણને સ્વરાજ્ય મળ્યું ને સુડતાલીસમાં, એની ખુશાલીમાં છૂટી ગયો. પાછો જેતપુર આવ્યો. વકરીને વાઘ બની ગયો હતો. સેવાદળ કે હોમગાર્ડમાં ગામના જુવાનોને રાઈફલની તાલીમ આપવા માંડ્યો. જેતપુર ગામમાં એની એવી ધાક પડી ગઈ.’ બોલતાં બોલતાં મને થાક ચડ્યો અને મારી છાતી સામે તકાયેલી એની રાઈફલ યાદ આવી ગઈ.